b"\n_START_ARTICLE_\n\xc5\xa0urupak\n_START_SECTION_\nZgodovina\n_START_PARAGRAPH_\n\xc5\xa0urupak je bil veliko skladi\xc5\xa1\xc4\x8dno in distribucijsko sredi\xc5\xa1\xc4\x8de za \xc5\xbeito, ki je imelo ve\xc4\x8d silosov kot katero koli drugo sumersko mesto. Najstarej\xc5\xa1e odkopane arheolo\xc5\xa1ke plasti v \xc5\xa0urupaku datirajo v d\xc5\xbeemdet nasrsko obdobje okoli leta 3000 pr. n. \xc5\xa1t.. Mesto je bilo malo po letu 2000 pr. n. \xc5\xa1t. zapu\xc5\xa1\xc4\x8deno. Arheolog Erich Schmidt je v mestu odkril isinsko-lar\xc5\xa1ki valjast pe\xc4\x8datnik in ve\xc4\x8d spominskih tablic, verjetno z za\xc4\x8detka 2. tiso\xc4\x8dletja pr. n. \xc5\xa1t.. Med povr\xc5\xa1inskimi najdbami prevladujejo najdbe iz zgodnjega dinasti\xc4\x8dnega obdobja._NEWLINE_Proti koncu uru\xc5\xa1kega obdobja je bila v \xc5\xa0urupaku arheolo\xc5\xa1ko dokazana poplava. Ve\xc4\x8dbarvna lon\xc4\x8denina iz plasti pod poplavnimi naplavinami je iz d\xc5\xbeemdet nasrskega obdobja, ki je bilo neposredni predhodnik zgodnjega dinasti\xc4\x8dnega obdobja._NEWLINE_Mesto je doseglo svoj vi\xc5\xa1ek na koncu dinasti\xc4\x8dnega obdobja III (2600-2350 pr. n. \xc5\xa1t.), ko je merilo kak\xc5\xa1nih 100 ha. V tak\xc5\xa1nem stanju ga je uni\xc4\x8dil po\xc5\xbear, ki je zapekel glinaste tablice in zidake iz blata in jih ohranil za nekaj tiso\xc4\x8dletij._NEWLINE_V napisih sta se ohranili imeni dveh mo\xc5\xbenih \xc5\xa1urupa\xc5\xa1kih kraljev. V Seznamu sumerskih kraljev je kot zadnji kralj\xc2\xa0\xc2\xbbpred poplavo\xc2\xab\xc2\xa0omenjen Ubara-Tutu. V Epu o Gilgame\xc5\xa1u je Utnapi\xc5\xa1tim (tudi Uta-na'i\xc5\xa1tim) omenjen kot\xc2\xa0\xc2\xbbsin Ubara-Tutuja, kralja \xc5\xa0uripaka\xc2\xab. Z njim se povezujeta tudi imeni Ziusudra in Atrahasis. Vse osebe so zelo verjetno mitske in niso podprte z nobeno arheolo\xc5\xa1ko najdbo.\n_START_SECTION_\nArheologija\n_START_PARAGRAPH_\nNajdi\xc5\xa1\xc4\x8de \xc5\xa0urupak je od severnega do ju\xc5\xbenega roba dolgo pribli\xc5\xbeno kilometer. Njegova povr\xc5\xa1ina meri pribli\xc5\xbeno 12O hektarjev. Gri\xc4\x8d sam meri pribli\xc5\xbeno 35 hektrarjev in je pribli\xc5\xbeno 3 metre visok._NEWLINE_Po prvih hitrih raziskavah Hermanna Volratha Hilprechta leta 1900 so se leta 1902 za\xc4\x8dela prva izkopavanja Roberta Koldeweya in Friedricha Delitzscha iz Nem\xc5\xa1ke orientalske dru\xc5\xbebe, ki so trajala osem mesecev. Med izkopavanji so, med drugim, odkrili ve\xc4\x8d sto predsargonskih tablic, ki so kon\xc4\x8dale v berlinskem in istanbulskem muzeju. Marca in aprila 1931 se je izkopavanj lotila zdru\xc5\xbeena ekipa Ameri\xc5\xa1ke \xc5\xa1ole za orientalske raziskave in Univerze v Pensilvaniji. Trajala so \xc5\xa1est tednov. Vodila sta jih direktor Erich Schmidt in epigrafist Samuel Noah Kramer. Odkrili so 87 dvojno vboklih in ne\xc5\xbeganih tablic in fragmentov, ve\xc4\x8dinoma iz predsargonskega obdobja. Leta 1974 je trodneven povr\xc5\xa1inski pregled opravila Harriet P. Martin. Odkrila je predvsem ko\xc5\xa1\xc4\x8dke keramike in potrdila, da \xc5\xa0urupak datira najmanj v zgodnje d\xc5\xbeemdet nasrsko obdobje, ki se je raztegnilo v zgodnje dinasti\xc4\x8dno obdobje, in bil del Akadskega cesarstva in Tretje urske dinastije."